***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Bűnmegelőzési felhívás!**

A Szentendrei Rendőrkapitányság felhívja a lakosság figyelmét, hogy illetékességi területén megjelentek egy új módszerrel csalást elkövető személyek, akik ereszcsatorna felújítási és tisztításai munkákat ajánlanak.

Elsősorban egyedül élő, idős embereket szemelnek ki maguknak, abban a reményben, hogy jóhiszeműségükkel minél több pénzt csalhatnak ki.

Az egyedül élő idős embereket „rábeszélik” arra, hogy a házukon lévő ereszcsatorna nagyon rossz állapotban van és mielőtt a sértett bármit is tehetne, a munkát gyorsan elvégzik, majd benyújtják a számlát. Gyorsak, határozottak, udvariasak, így ezzel a trükkel jelentkező emberek készpénzt akarnak bármilyen áron. Jellemző, hogy az állampolgárokhoz egyszerre sokan mennek, sok esetben nem magyar állampolgárok, a munka elvégzéséhez egyáltalán nincsen engedélyük, valamint számlát sem tudnak adni, mivel nem is rendelkeznek vele.

A rendőrség arra hívja fel a figyelmet, hogy kellő odafigyeléssel, határozottsággal megelőzhető hogy bárki csalás áldozatává váljon. Ezért arra kérik azon személyeket, akik ilyen helyzetbe kerülnek, hogy semmilyen papírt ne írjanak alá, jegyezzék fel az idegenek gépkocsijának rendszámát, kérjenek segítséget szomszédoktól, rokonaiktól, vagy hívják a rendőrséget!

**Két napunk**

Két nap leforgása alatt a Szentendrei Rendőrkapitányság rendőrei Budakalásztól Visegrádig, több településen végeztek eredményes felderítést.

A Szentendrei Rendőrkapitányság az elmúlt 48 órában két olyan bűncselekmény felderítésében végzett munkát, amely során az bűncselekmények elkövetésével megalapozottan gyanúsítható személyekkel szemben előterjesztést tett az illetékes ügyészségen az előzetes letartóztatás indítványozására.

Az egyik ügyben zaklatás vétség elkövetésének megalapozott gyanúja miatt indult eljárás egy solymári lakos ellen, aki hosszabb ideje, rendszeresen és tartósan súlyos mértékben beavatkozott a sértett mindennapi életvitelébe.

Egy lopás bűntett elkövetésének megalapozott gyanúja miatt indult büntetőügyben Dobogókő területén végeztek a nyomozók több helyen helyszíni szemlét, mivel gyanú merült fel arra vonatkozósan, hogy egy férfi három ingatlanban is szabálytalanul és méretlenül vételezte az elektromos energiát. A rendőrök a gyanúsítottat – kihallgatását követően - őrizetbe vették és előterjesztést tettek az előzetes letartóztatásának indítványozására.

Az elmúlt 48 órában – a felsorolt ügyeken túl - a Szentendrei Rendőrkapitányság bűnügyi és közrendvédelmi állományába tartozó rendőrei igen mozgalmas napot tudhatnak magukénak.

A rendőrök több helyszínen dolgoztak, melynek során sikeresen derítették fel bűncselekmények elkövetőit, foglaltak le korábban eltulajdonított kerékpárt és egy személygépkocsit is, helyszíneltek betörésnél, valamint megakadályoztak egy falopást.

A bűnügyi területen, több szálon végzett eredményes munka mellett, a közlekedési munkát sem hanyagolták el a szentendrei rendőrök.

 ***Szentendrei Rendőrkapitányság***